b'\n_START_ARTICLE_\nKorintin kannas\n_START_SECTION_\nMaantiede\n_START_PARAGRAPH_\nKorintin kannaksen leveys on kapeimmassa kohdassa noin 6,3 kilometri\xc3\xa4. P\xc3\xa4\xc3\xa4osa kannaksesta muodostuu tasangosta, joka on keskim\xc3\xa4\xc3\xa4rin 90 metrin korkeudella merenpinnasta. Hallinnollisesti kannas kuuluu Peloponnesoksen alueen Korinthian alueyksikk\xc3\xb6\xc3\xb6n. P\xc3\xa4\xc3\xa4osa kannaksesta on Loutr\xc3\xa1ki-Perach\xc3\xb3ra-\xc3\x81gioi The\xc3\xb3doroin kunnan alueella ja etel\xc3\xa4osa K\xc3\xb3rinthoksen kunnan alueella. Nykyinen K\xc3\xb3rinthoksen kaupunki sijaitsee kannaksen l\xc3\xa4nsirannalla, samoin kuin muun muassa Loutr\xc3\xa1kin kaupunki. Kannaksella sijaitsevat my\xc3\xb6s muun muassa Isthm\xc3\xadan ja Kechri\xc3\xa9en kyl\xc3\xa4t._NEWLINE_Kannaksen poikki kulkee sen kapeimmassa kohdassa Korintin kanava. Se yhdist\xc3\xa4\xc3\xa4 Korintinlahden Saroninlahteen. Kanavan pituus on 6,35 kilometri\xc3\xa4 ja leveys 21,3\xe2\x80\x9324,6 metri\xc3\xa4.\n_START_SECTION_\nHistoria\n_START_PARAGRAPH_\nAntiikin aikana kannas oli merkitt\xc3\xa4v\xc3\xa4 raja. Koska peloponnesolaiset ja megaralaiset kiisteliv\xc3\xa4t rajoistaan, kannakselle oli pystytetty suuri kivi, jossa luki Peloponnesoksen suuntaan \xe2\x80\x9dT\xc3\xa4m\xc3\xa4 on Peloponnesos, ei Joonia\xe2\x80\x9d ja Megaran suuntaan \xe2\x80\x9dT\xc3\xa4m\xc3\xa4 on Joonia, ei Peloponnesos\xe2\x80\x9d. Antiikin aikana kannaksen alue tunnettiin muun muassa Isthmian Poseidonin temppelist\xc3\xa4 sek\xc3\xa4 Isthmian kisoista._NEWLINE_Kannaksella on aina ollut suuri strateginen merkitys, koska sen poikki kulkee ainoa luonnollinen maayhteys Manner-Kreikasta saaren kaltaiselle Peloponnesokselle. N\xc3\xa4in kannaksen hallussapito on auttanut niemimaan puolustamista. T\xc3\xa4ss\xc3\xa4 l\xc3\xa4heisell\xc3\xa4 Akrokorinttilla eli antiikin Korintin kaupungin linnavuorella on aina ollut historiassa t\xc3\xa4rke\xc3\xa4 asema. My\xc3\xb6s itse kannasta on linnoitettu historian saatossa usein erilaisilla muureilla, muun muassa persialaissotien aikaan 400-luvulla eaa. My\xc3\xb6h\xc3\xa4isantiikin aikana 400-luvulla jaa. kannaksen poikki rakennettiin Heksamilion-muuri, jonka tarkoitus oli alun perin suojata Korinttia pohjoisesta hy\xc3\xb6k\xc3\xa4nneilt\xc3\xa4 visigooteilta._NEWLINE_Kannas on suhteellisen kapea, ja sen poikki oikaisu tarjoaa lyhyemm\xc3\xa4n merireitin Kreikan l\xc3\xa4ntisten ja it\xc3\xa4isten osien v\xc3\xa4lill\xc3\xa4 ilman tarvetta kiert\xc3\xa4\xc3\xa4 koko Peloponnesoksen niemimaata. Antiikin aikana kannaksen poikki oli tehty Diolkos eli laivojen vetotie. Se oli Korintin hallussa ja merkitt\xc3\xa4v\xc3\xa4 kaupallisesti ja strategisesti. Kannaksen poikki suunniteltiin my\xc3\xb6s kanavaa jo varhain. Ensimm\xc3\xa4inen suurisuuntaisempi yritys kanavan kaivamiseksi tehtiin keisari Neron aikana vuonna 67 jaa., mutta yritys ep\xc3\xa4onnistui. Korintin kanava valmistui vasta vuonna 1893.'